'Stem in beheerliggaamverkiesings', pleit organisasies | Maroela Media
Begrond, die Instituut vir Christelike Grondslagstudies MSW, het by ouers met kinders in openbare skole gepleit om aan skoolbeheerraadverkiesings deel te neem ten einde die Christelike etos van skole te beskerm.
Angie Motshekga, minister van basiese onderwys, het Maandag die beheerliggaamverkiesings vir 2021 oopgestel. Volgens die departement is dié verkiesing die grootste buiten die plaaslike regeringsverkiesing en vind dit by alle openbare skole oor die hele land plaas.
"Die belangrikheid van skole se beheerliggaam spruit uit die belangrike rol wat gemeenskappe in die onderrig van hul kinders speel," lui 'n verklaring wat die departement Sondag uitgereik het.
Die verkiesing van meer as 300 000 beheerliggaamlede vind slegs elke drie jaar plaas en ouers het tot 31 Maart kans om hul stemme uit te bring.
Begrond het veral 'n beroep gedoen op ouers aan skole wat nog 'n Christelike waardestelsel het en dit dus steeds kan behou, mits daar 'n belang en deelname van die ouers se kant af is.
Argieffoto: Paul Colditz van Fedsas.
"Indien ouers nie aan beheerraadverkiesings deelneem nie, loop skole die gevaar om hul Christelike etos te verloor. Dit het 'n uitkringende uitwerking op die toekoms van onderwys en gevolglik ook op die toekoms van ons kinders," verduidelik dr. Wikus Buys, uitvoerende direkteur van Begrond.
Buys sê die verkiesings bied ouers die geleentheid om 'n verskil te maak by die skool waar hul kinders geplaas is en om by te dra tot die leierskap en rigting van die skool. "Indien ons nie die geleenthede benut nie, sal ons dit in die toekoms moontlik kan verbeur. Dit bly bowenal 'n voorreg en 'n plig van Christenouers om self verantwoordelikheid te neem oor hoe hul kinders geleer word."
Paul Colditz, hoof van die Federasie vir Suid-Afrikaanse Skolebeheerliggame, het ouers ook aangemoedig om aan die verkiesings deel te neem en gesê hoe meer rolspelers uit die gemeenskap by 'n bepaalde skool betrokke is, hoe groter is die kans op sukses vir daardie skool.
"Openbare skole behoort nie aan die staat nie. Dit behoort aan die onmiddellike gemeenskap waarbinne die skool geleë is. Die skoolgemeenskap kan dus nie net terugsit en van onderwysdepartemente verwag om die leiding te neem nie."
Die probleem wat ek het oor die algemeen hiermee is dat die BHL die septer swaai in die skole en hulle oorheers die skoolhoof se besluite. Dit maak my siek!!!! Almal wat dan op die BHL dien is in een of ander hoë posisie, pleks hulle eerder Jan-alleman kies wat werklik iets vir die kinders in die skool sal doen. Ek het ook 'n probleem met die leerlingraad wat jaar na jaar gekies word. Slegs jou top leerders word gekies en selde die gemiddelde kind. WAT sê ons dan vir die kinders hiermee dat as jy nie SLIM is nie,… Lees meer »
Volgens die SA Skolewet, en die DvO se PAM dokument, moet skoolhoofde alle personeel bestuur. Dit sluit dan departementele- sowel as SBL personeel in. Die Hooggeregshof, sowel as die Appelhof het dit ook so bekragtig. Die DvO vergoed dus skoolhoofde om alle personeel te bestuur. Baie SBL's maak 'n wanvoorstelling aan ouers deur aan te voer dat die DvO skoolhoofde nie vergoed om SBL personeel te bestuur nie, en begroot dan om skoolhoofde bykomend te vergoed. Hierdie vergoeding is onregmatig, aangesien skoolhoofde nie bykomende SBL pligte uitvoer nie. Met hierdie onregmatige omkoop betaling, het 'n SBL dan die skoolhoof in… Lees meer »